Eidade de la Piedra

La Eidade de la PiedraC. J. Thomsen apersenta an 1836 l sistema de las Trés Eidades para classeficar ls materiales pré-stóricos: Eidade de la Piedra, Eidade de l Bronze i Eidade de l Fierro. ye l período de la Pré-Stória an que ls seres houmanos criórun ferramientas de piedra, sendo la tecnologie mais abançada naquel tiempo. La madeira, ls uossos i outros materiales tamien fúrun ousados (cuornos, cestos, cuordas, cuiro...), mas la piedra (i, an special, dibersas piedras cun un partir a modo concha, cumo l sílex, l quartzo, l quartzito, la ousidiana...) fui ousada para fabricar ferramientas i armas, de corte ó percusson. 

Assi i todo, esta ye ua circustáncia neçaira, mas ansufeciente pa la defeniçon deste período, yá que nel tubírun lugar fenómenos fundamentales pa l ser houmano, quanto als saberes tecnológicos (fuogo, ferramientas, moradie, roupa, etc), la eiboluçon social, las mudanças de l clima, l spalhar de l ser houmano por to l mundo habitable, zde l sou brício africano, i la reboluçon eiquenómica zde un sistema caçador-coletor, até un sistema an parte produtor (antre outras cousas). 

L anterbalo de tiempo que alcança la Eidade de la Piedra ye pouco claro, çcutido i bariable cunsante la region an question. Por eisemplo, scabaçones amostrórun que anquanto an ciertos lugares cumo la Gran-Bretanha se bibie na Eidade de la Piedra, an outros, cumo Roma, Eigito i China, yá se ousában ls metales i conhecie-se la scrita. Alguns grupos houmanos nunca zambolbírun la tecnologie de l metal fundido i, portanto, quedórun nua eidade de la piedra até se ancuntráren cun culturas cun tecnologies mais zambolbidas Inda hoije, an alguns lugares de l mundo, cumo la Nuoba Zelándia, hai tribos que mal stan a salir de l modo de bida de la Eidade de la Piedra. Algues de las tribos Maoris stan nessa situaçon. 

An giral, acradita-se que este período ampeçou an África hai 2,5 milhones de anhos, cula feitura de la purmeira ferramienta houmana (ou pré-houmana). A este período seguiu-se l Calcolítico ou Eidade de l Cobre i, subretodo, la Eidade de l Bronze, an que las ferramientas desta liga chegórun a ser quemuns; esta transiçon dou-se antre 6000 a.C. i 2500 a.C. 

Tradicionalmente debide-se la Eidade de la Piedra an Paleolítico, cun un sistema eiquenómico de caça-coleta i Neolítico, an que se dá la reboluçon pa l sistema eiquenómico produtibo: agricultura i pecuária.

La Eidade de la Piedra ancontra-se debedida ne ls períodos Paleolítico (ou Eidade de la Piedra Lascada), i Neolítico (ou Eidade de la Piedra Polida), cun un período pul meio chamado de  Mesolítico, an que ousában, al mesmo tiempo, strumientos de piedra lascada i de piedra polida. Ls trés períodos, por sue beç, son inda subdebedidos.

Quando l clima ampeçou a sfriar na Ouropa oucidental, ls homes cubrírun-se de pieles de animales, buscando cabernas para se abrigar, i an sues paredes deixórun notables zeinhos, cumo ls ancuntrados na Spanha i Fráncia.

Ls bruxedos más antigos de l Neolítico fúrun ancontrados na Mesopotámia i Síria, benindo de arrimado a 4000 a.C. L sílex (peinha sedimentar) cun que ls homes fazien las ferramientas era sacado de minas, cortado i polido, streformando-se an ferramientas. L clima quedara mais ameno, i eilhes habien daprendido a cultibar i a criar animales. Yá custruíen casas, ampeçando a bibir an grupos mais grandes, muita beç an cabeços forteficados. Conhecien l barro, fazien roupas, rumpien caminos i anterrában ls muortos an pequeinhos montes.

Mesmo depuis que l bronze i l fierro se tornórun coincidos, las ferramientas i l modo de bida de la Eidade de la Piedra inda se mantubírun por algun tiempo.

Ls studiosos acradítan que, ua beç que l home de la Eidade de la Piedra inda nun conhecie la scrita, ls zeinhos que grababa nas paredes de las cabernas amóstrann la necidade de l ser-houmano quemunicar.


 Alimentaçon na Eidade de la Piedra

 Refréncias 

Catadorie:Pré-Stória